b"\n_START_ARTICLE_\nAntoni Gaud\xc3\xad\n_START_SECTION_\n\xc5\xbdivljenje in delo\n_START_PARAGRAPH_\nAntoni Gaud\xc3\xad je bil rojen leta 1852 v Riudomsu v bli\xc5\xbeini Reusa v Tarragoni. Njegova dru\xc5\xbeina ni bila posebej premo\xc5\xbena, o\xc4\x8de je opravljal poklic kotlarja. Poleg tega je bil mali Antonio \xc5\xbee v ranih letih zaznamovan z boleznijo \xe2\x80\x93 revmo, kar mu je prepre\xc4\x8dilo brezskrbno tekanje z vrstniki. \xc4\x8ceprav mu je bilo onemogo\xc4\x8deno normalno otro\xc5\xa1ko \xc5\xbeivljenje, pa je Gaud\xc3\xad odrasle \xc5\xbee takrat navdu\xc5\xa1eval s svojo sposobnostjo opazovanja in smislom za malenkosti. Ko je u\xc4\x8diteljica neko\xc4\x8d rekla, da pti\xc4\x8di lahko letijo, ker imajo krila, je Gaud\xc3\xad na to odgovoril, da imajo tudi koko\xc5\xa1i krila, a jih uporabljajo le za hojo._NEWLINE_Med letoma 1873 in 1877 je Gaud\xc3\xad \xc5\xa1tudiral arhitekturo na Escola Provincial d'Arquitectura v Barceloni. Med \xc5\xa1tudijem je izdelal mnogo na\xc4\x8drtov, med njimi npr. vrata za pokopali\xc5\xa1\xc4\x8de in osrednjo bolni\xc5\xa1nico. Med \xc5\xa1tudijem je sodeloval tudi z mnogimi arhitekturnimi studiji, s \xc4\x8dimer si je slu\xc5\xbeil denar. Tik pred koncem \xc5\xa1tudija, leta 1878, ga je Barcelona najela za oblikovanje uli\xc4\x8dnih lu\xc4\x8di. V tem letu, po prejetju diplome, se je Gaud\xc3\xad lotil \xc5\xa1e drugih projektov, kot npr. oblikovanje oken za nekega trgovca. Eusebi G\xc3\xbcell je bil tako prevzet nad okni, da je postal pozoren na Gaud\xc3\xadjevo delo._NEWLINE_Leta 1882 je Gaud\xc3\xad za\xc4\x8del tesno sodelovati z arhitektom Joanom Martorellom, zaradi \xc4\x8desar se je kasneje tudi seznanil z neogotsko arhitekturo, ki je mo\xc4\x8dno vplivala na njegovo delo._NEWLINE_Leta 1883 je za\xc4\x8del z oblikovanjem lovskega paviljona za Eusebija G\xc3\xbcella v Garrafu in s projektom Sagrade Familie. Med letoma 1883 in 1909 se je lotil \xc5\xa1e mnogo drugih gradenj, npr. mestne pala\xc4\x8de za G\xc3\xbcella v Barceloni, \xc5\xa1kofovske pala\xc4\x8de v Astorgi, Colegio Terasino, Casa de los Botines v Leonu, Casa Calvet v Barceloni, za katero mu je mesto podelilo priznanje za najbolj\xc5\xa1o stavbo leta idr. _NEWLINE_Med letoma 1900 in 1914 je za\xc4\x8del sodelovati pri G\xc3\xbcellovemu najobetavnej\xc5\xa1emu projektu \xe2\x80\x93 gradnji parka in stanovanjskih zgradb. Od na\xc4\x8drtovanih sta bili zgrajeni le dve hi\xc5\xa1i, Gaud\xc3\xad pa se je do leta 1914 ukvarjal z gradnjo vhoda, velike terase in kompleksom poti in cest v parku. _NEWLINE_Med letoma 1904 in 1906 se je lotil predelave stanovanjskega bloka v Barceloni. Rezultat je bil drzen slog, ki je v tistem \xc4\x8dasu predstavljal pravo revolucijo. Leta 1906 se je Gaud\xc3\xad z bolnim o\xc4\x8detom preselil v eno izmed hi\xc5\xa1 v parku G\xc3\xbcell, da bi oslabelemu starcu prihranil hojo po stopnicah. O\xc4\x8de mu je umrl oktobra istega leta. _NEWLINE_Med letoma 1906 in 1910 se je lotil svoje najve\xc4\x8dje stanovanjske hi\xc5\xa1e \xe2\x80\x93 Case Mil\xc3\xa0, leta 1908 pa je bil dolo\xc4\x8den za gradnjo hotela v New Yorku. Gradnja se je ustavila pri skicah in konstrukcijskih risbah, ki \xc5\xa1e vedno ostajajo le drzna vizija za prihodnost. Leta 1910 so v Parizu odprli edino razstavo Antonia Gaud\xc3\xadja zunaj \xc5\xa0panije za \xc4\x8dasa njegovega \xc5\xbeivljenja. Leta 1914 se je Gaud\xc3\xad odlo\xc4\x8di, da bo preostanek svojega \xc5\xbeivljenja posvetil gradnji cerkve Sagrada Familia._NEWLINE_Gaud\xc3\xad je umrl 7. junija 1926 v Barceloni. Po pripovedovanjih se je mesto zavilo v \xc5\xbealovanje. Na dan pogreba se je po Barceloni vila dolga kolona ve\xc4\x8d tiso\xc4\x8d ljudi, ki so temu velikemu arhitektu hoteli \xc5\xa1e zadnji\xc4\x8d izkazati spo\xc5\xa1tovanje._NEWLINE_Leta 2000 se je zanj za\xc4\x8del postopek za razglasitve za bla\xc5\xbeenega. \xc5\xa0kofijski del postopka je bil zaklju\xc4\x8den 13. maja 2003, zbrano gradivo pa poslano v Vatikan."